septanm 17, 2018
Yon ekip sekouris espesyal ki sou yon ti bato gonflab ap fè patwouy nan yon rejyon ki inonde apre pasaj SIklòn Florence nan vil Castle Hayne, nan Kawolin di Nò, nan jounen lendi 17 septanm 2018 la.
Tanpèt twopikal Florence lage anpil gwo lapli sou yon gwo pati nan rejyon sid-ès Lèzetazini, sa ki kreye plis kè-sote pou move tan an, ki dej touye lanmò 17 moun, pa pwovoke gwo inondasyon.
Sant Nasyonal Siklòn Lèzetazini an, ki baze nan Miami, fè konnen tanpèt la ap pote avek li kounyela a van k ap soufle a 35 kilomèt a-lè; sepandan otorite yo di yo gen gwo preokipasyon devan posiblite pou baraj-dlo yo kraze e pou gen glisman teren nan kèk rejyon. Sant la kontinye pou l di Florence gen pou l kontinye pèdi fòs anvan -n ap site: <<li vin repran jarèt pandan l ap chanje kategori pou l tounen yon siklòn ekstra-twopikal madi ak mèkredi, 18 ak 19 septanm 2018 la.>>
Bò kote pa l, Sèvis Meteo Nasyonal la fè previzyon pou l di "gwo lapli pral tonbe san rete pandan 2 jou k ap vini la yo."
Rezilta pasaj tanpèt twopikal Florence sou yon rejyon nan Kawolin di Nò.
Pandansetan, Sèvis la ensiste sou sa li konsidere kòm "yon gwo posiblite pou tanpèt la pwovoke glisman teren nan rejyon ki gen montay yo nan pati lwès Eta Kawolin di Nò ak pati sid-wès Eta Vijini. Li lanse avetisman bay popilasyon k ap viv nan divès rejyon nan Kowolin di Nò ak Kawolin di Sid pou di yo kèk kouran dlo kapab desann pou bay inondasyon k ap gen posiblite pou simaye dezas e menm pran lavi moun.
Bilan responsab yo deja drese montre youn nan vil Florence frape pi fò nan Kawolin di Nò se New Bern, ki sitiye tou prè yon flèv, pa lwen ak kòt Atlantik la. Atravè tout eta a, 26 mil moun al pran refij nan 157 abri; se moun yo ki te prese kite kay yo anvan Florence –ki te yon Siklòn kategori 3- te ateri sou vil la.
La Mezon Blanch fè konnen Prezidan Donald Trump pral vizite rejyon afekte yo nan jou k ap vin la yo; men li pap fè deplasman an toutotan li pa resevwa yon rapò ofisyèl ki di prezans li nan zòn sinistre yo pa p deranje efò sekou ak rekonstriksyon yo.